Pogings om wittes na SANW te lok, is nie eerbaar nie, sê VF PlusArgieffoto Volgens die VF Plus is die ANC-regering se beroep op wittes om weer by die Suid-Afrikaanse Nasionale Weermag (SANW) aan te sluit, nie eerbaar nie. “Beleid soos transformasie en regstellende aksie (RA) ontsê wittes geleenthede op bevordering,” het Pieter Groenewald, woordvoerder van die VF Plus, in ŉ verklaring gesê. Hy het vandag tydens die debat oor die Wysigingswetsontwerp oor die Verdedigingswet gesê die regering doen boonop ŉ intelligensie-ondersoek na die betrokkenheid van oud-weermagsoldate wat tans teen Boko Haram veg, aangesien Suid-Afrika glo dié soldate se kundigheid benodig. Hy sê die pogings om wittes by die SANW te laat aansluit, is skynheilig. “Die ANC het in 2004 deur sy beleid van transformasie en regstellende aksie 77 kolonels afgedank waarvan 76 wit was. In 2006 is die offisiersvormingskursus by die leërgevegskool ingestel, maar slegs vir swart-, bruin- en Indiër-soldate,” het Groenewald verduidelik. “As die ANC dink hy gaan wit mense na die weermag lok, maar dan vir hulle sê jy kan nie op ŉ offisierskursus gaan nie weens transformasie en regstellende aksie, dan mislei die regering homself as hy dink wittes sal aansluit.” Volgens Groenewald sal die regering die Grondwet wysig om weg te doen met regstellende aksie indien hy werklik wysigings rakende verdediging wil aanbring wat in belang van die land is. “Want dit is niks anders nie as ŉ rassistiese diskriminerende wet wat die beste mense-potensiaal van Suid-Afrika nie gebruik nie,” het hy bygevoeg. “Daar is wel kundigheid van oud-soldate wat die weermag met vrug kan gebruik in sy operasies in Afrika.”